CELEX: 32019D1887
Language: da
Date: 2019-11-07 00:00:00
Title: Kommissionens gennemførelsesafgørelse (EU) 2019/1887 af 7. november 2019 om ændring af gennemførelsesafgørelse 2014/709/EU for så vidt angår tilgængeligheden og rettidigheden af oplysningerne på listen over godkendte virksomheder (meddelt under nummer C(2019) 7899) (EØS-relevant tekst)

11.11.2019   
               
               
                  DA
               
               
                  Den Europæiske Unions Tidende
               
               
                  L 290/29
               
            
         KOMMISSIONENS GENNEMFØRELSESAFGØRELSE (EU) 2019/1887
         af 7. november 2019
         om ændring af gennemførelsesafgørelse 2014/709/EU for så vidt angår tilgængeligheden og rettidigheden af oplysningerne på listen over godkendte virksomheder
         (meddelt under nummer C(2019) 7899)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
         under henvisning til Rådets direktiv 90/425/EØF af 26. juni 1990 om veterinærkontrol i samhandelen med visse levende dyr og produkter inden for Unionen med henblik på gennemførelse af det indre marked (2), særlig artikel 10, stk. 4,
         under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (3), særlig artikel 4, stk. 3, og
         ud fra følgende betragtninger:
         
                     (1)
                  
                  
                     Ved Kommissionens gennemførelsesafgørelse 2014/709/EU (4) er der fastsat dyresundhedsmæssige foranstaltninger til bekæmpelse af afrikansk svinepest i de medlemsstater og områder af medlemsstater, der er opført i bilaget til gennemførelsesafgørelsen (i det følgende benævnt »de berørte medlemsstater«). Ved nævnte gennemførelsesafgørelse forbydes afsendelse af sendinger af tamsvin og svineprodukter samt sendinger af vildtlevende svin og produkter af vildtlevende svin fra de områder, der er opført i bilaget til gennemførelsesafgørelsen. Der fastsættes også andre regler, der har til formål at forhindre spredning af afrikansk svinepest, herunder oplysningskrav for medlemsstater. De dyresundhedsmæssige foranstaltninger, der er fastsat ved gennemførelsesafgørelse 2014/709/EU, finder anvendelse parallelt med foranstaltningerne i Rådets direktiv 2002/60/EF (5) og har til formål at bekæmpe spredning af afrikansk svinepest, navnlig på EU-plan.
                  
               
                     (2)
                  
                  
                     Ved gennemførelsesafgørelse 2014/709/EU fastsættes der ligeledes undtagelser fra forbuddet mod afsendelse af fersk svinekød og af visse typer af tilberedt svinekød og svinekødsprodukter, som består af eller indeholder sådant kød fra de områder, der er opført i del II, III eller IV til bilaget til nævnte gennemførelsesafgørelse, til andre medlemsstater og tredjelande.
                  
               
                     (3)
                  
                  
                     Visse undtagelser kan kun indrømmes, hvis de svin, som de pågældende produkter er fremstillet af, opfylder kravene i artikel 11 i gennemførelsesafgørelse 2014/709/EU, hvis slagterierne, opskæringsvirksomhederne og kødforarbejdningsvirksomhederne opfylder de godkendelsesbetingelser, der er fastsat i afgørelsens artikel 12, og hvis de pågældende produkter er produceret og tilvirket i overensstemmelse med den specifikke proces og det specifikke certifikat, der kræves i henhold til afgørelsens artikel 13.
                  
               
                     (4)
                  
                  
                     I henhold til artikel 14 i gennemførelsesafgørelse 2014/709/EU skal medlemsstaterne hver sjette måned fra datoen for gennemførelsesafgørelse 2014/709/EU meddele Kommissionen og de øvrige medlemsstater en ajourført liste over godkendte virksomheder, jf. artikel 12, og alle andre relevante oplysninger vedrørende anvendelsen af afgørelsens artikel 11, 12 og 13. For at optimere behovet for gennemsigtighed over for andre medlemsstater og tredjelande samt strømline udvekslingen af oplysninger bør det være medlemsstaternes ansvar regelmæssigt at ajourføre listen over godkendte virksomheder, jf. artikel 12, og alle andre relevante oplysninger, jf. artikel 11, 12 og 13 i gennemførelsesafgørelse 2014/709/EU. Medlemsstaterne bør i øvrigt give andre medlemsstater og tredjelande rettidig og offentlig lettilgængelig adgang til disse oplysninger. Artikel 14 i nævnte gennemførelsesafgørelse bør derfor ændres.
                  
               
                     (5)
                  
                  
                     Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE AFGØRELSE:
         
            Artikel 1
            Artikel 14 i gennemførelsesafgørelse 2014/709/EU affattes således:
            
               
                  »Artikel 14
                  
                  Information vedrørende artikel 11, 12 og 13
                  Medlemsstaterne udarbejder og ajourfører en liste over virksomheder, der er godkendt i overensstemmelse med artikel 12 (liste over godkendte virksomheder), og gør den tilgængelig for Kommissionen, de øvrige medlemsstater og offentligheden.
                  Medlemsstaterne underretter straks Kommissionen og de øvrige medlemsstater om følgende:
                  
                              a)
                           
                           
                              enhver ændring af deres liste over godkendte virksomheder
                              og
                           
                        
                              b)
                           
                           
                              alle relevante oplysninger om anvendelsen af artikel 11, 12 og 13.«
                           
                        
            
         
         
            Artikel 2
            Denne afgørelse er rettet til medlemsstaterne.
         
         
            Udfærdiget i Bruxelles, den 7. november 2019.
            
               
                  På Kommissionens vegne
               
               Vytenis ANDRIUKAITIS
               
                  Medlem af Kommissionen
               
            
         
         
            (1)  EFT L 395 af 30.12.1989, s. 13.
         
            (2)  EFT L 224 af 18.8.1990, s. 29.
         
            (3)  EFT L 18 af 23.1.2003, s. 11.
         
            (4)  Kommissionens gennemførelsesafgørelse 2014/709/EU af 9. oktober 2014 om dyresundhedsmæssige foranstaltninger til bekæmpelse af afrikansk svinepest i visse medlemsstater og om ophævelse af gennemførelsesafgørelse 2014/178/EU (EUT L 295 af 11.10.2014, s. 63).
         
            (5)  Rådets direktiv 2002/60/EF af 27. juni 2002 om specifikke bestemmelser for bekæmpelse af afrikansk svinepest og om ændring af direktiv 92/119/EØF for så vidt angår Teschener syge og afrikansk svinepest (EFT L 192 af 20.7.2002, s. 27).